|  |
| --- |
| PATVIRTINTA |
| Klaipėdos miesto savivaldybės |
| tarybos 2021 m. liepos 8 d. |
| sprendimu Nr. T1-199 |

**KLAIPĖDOS MIESTO SAVIVALDYBĖS VIETOS GYVENTOJŲ APKLAUSOS TVARKOS APRAŠAS**

**I SKYRIUS**

**BENDROSIOS NUOSTATOS**

1. Klaipėdos miesto savivaldybės vietos gyventojų apklausos tvarkos aprašas (toliau – Aprašas) reglamentuoja vietos gyventojų apklausos (toliau – apklausa) bendruosius principus, būdus, inicijavimą, agitaciją, organizavimą, rezultatų nustatymą ir naudojimą, apklausą inicijuojančius, organizuojančius ir vykdančius subjektus.

2. Apklausos tikslas – sužinoti vietos gyventojų nuomonę klausimais, kuriuos Klaipėdos miesto savivaldybė (toliau – Savivaldybė) sprendžia atlikdama savarankiškąsias funkcijas, gerinti ryšius su visuomene, skatinti visuomenę dalyvauti tvarkant Savivaldybės viešuosius reikalus, stiprinti gyventojų pasitikėjimą Savivaldybe.

3. Apklausos subjektai gali būti Savivaldybės teritorijos arba jos dalies gyventojai, turintys teisę rinkti Savivaldybės tarybą.

4. Apklausos objektais gali būti klausimai, kuriuos Savivaldybė sprendžia atlikdama savarankiškąsias funkcijas.

5. Apklausa organizuojama vadovaujantis Lietuvos Respublikos vietos savivaldos įstatymo, Savivaldybės tarybos reglamento ir šio Aprašo nustatyta tvarka.

6. Dalyvavimas apklausoje yra laisvas (savanoriškas) ir grindžiamas visuotine, lygia teise tiesiogiai ir asmeniškai pareikšti nuomonę. Apklausos organizatorius turi užtikrinti, kad apklausos rezultatai atitiktų tik turinčių teisę dalyvauti apklausoje gyventojų pareikštą nuomonę.

**II SKYRIUS**

**BENDRIEJI APKLAUSOS BŪDAI**

7. Vietos gyventojai savo nuomonę viešųjų Savivaldybės reikalų tvarkymo klausimais gali pareikšti dalyvaudami apklausoje.

8. Apklausos rezultatai sprendimą priimančiam Savivaldybės administravimo subjektui yra patariamojo pobūdžio.

9. Dalyvavimas apklausoje yra laisvas ir grindžiamas visuotine, lygia teise tiesiogiai pareikšti nuomonę.

10. Vietos gyventojų teisė dalyvauti apklausoje negali būti varžoma dėl jų lyties, rasės, tautybės, kalbos, kilmės, socialinės padėties, tikėjimo, įsitikinimų ir pažiūrų.

11. Apklausą inicijuoti ir joje dalyvauti gali asmenys, kuriems apklausos dieną yra suėję 18 metų ir kurie savo gyvenamąją vietą yra deklaravę Savivaldybės teritorijoje arba kurie yra įtraukti į gyvenamosios vietos nedeklaravusių asmenų apskaitą Savivaldybėje. Šiam reikalavimui užtikrinti tvarkomi asmens duomenys: asmens vardas, pavardė, gimimo data ir gyvenamosios vietos adresas.

12. Apklausai gali būti teikiami klausimai, kuriuos Savivaldybė sprendžia atlikdama savarankiškąsias funkcijas. Savivaldybės taryba gali nustatyti klausimus, kuriems spręsti turi būti organizuojamos apklausos.

13. Apklausos dėl savivaldybių steigimo, esamų savivaldybių panaikinimo, taip pat jų teritorijų ribų bei centrų nustatymo ir keitimo bei gyvenamųjų vietovių teritorijų ribų nustatymo ir keitimo, pavadinimų joms suteikimo ir keitimo organizuojamos vadovaujantis Lietuvos Respublikos teritorijos administracinių vienetų ir jų ribų įstatymu.

**III SKYRIUS**

**APKLAUSOS BŪDAI, TERITORIJA, PASKELBIMO INICIATYVOS TEISĖ**

14. Apklausos būdai yra:

14.1. tiesioginis vietos gyventojų nuomonės įrašymas į apklausos dalyvių sąrašo lapus;

14.2. apklausa elektroninių ryšių priemonėmis Savivaldybės interneto svetainėje. Atliekant apklausą elektroninių ryšių priemonėmis Savivaldybės interneto svetainėje, turi būti užtikrinti Lietuvos Respublikos vietos savivaldos įstatymo 40 straipsnio 3 dalyje nustatyti reikalavimai, taip pat turi būti užtikrinta galimybė vietos gyventojams pateikti savo nuomonę apklausoje teikiamu klausimu šios dalies 1 punkte nustatytu būdu.

15. Apklausos būdą ir apklausos teritoriją pasiūlo apklausos iniciatorius, sprendimą dėl apklausos būdo, laiko, vietos, trukmės ir apklausos teritorijos priima Savivaldybės meras, skelbdamas apklausą.

16. Apklausa gali būti surengta visoje Savivaldybės teritorijoje arba gyvenamosios vietovės teritorijoje ar jos dalyje. Apklausos teritorija parenkama atsižvelgiant į tai, kurios teritorijos vietos gyventojams sprendimas, dėl kurio teikiamas klausimas apklausai, turės tiesioginį poveikį.

17. Apklausos paskelbimo iniciatyvos teisė priklauso Savivaldybės gyventojams, Savivaldybės tarybai, Savivaldybės merui.

18. Savivaldybės gyventojai apklausos paskelbimo iniciatyvos teisę įgyvendina ne mažiau kaip 5 procentų iniciatyvinės grupės siūlomos apklausos teritorijos vietos gyventojų reikalavimu.

19. Savivaldybės taryba apklausos paskelbimo iniciatyvos teisę įgyvendina ne mažiau kaip 8 Savivaldybės tarybos narių grupės reikalavimu Savivaldybės tarybos reglamento nustatyta tvarka.

20. Savivaldybės meras apklausos paskelbimo iniciatyvos teisę įgyvendina Savivaldybės tarybos reglamento nustatyta tvarka.

**IV SKYRIUS**

**APKLAUSOS PASKELBIMO INICIATYVOS TEISĖS ĮGYVENDINIMAS**

21. Apklausos paskelbimo iniciatyvos teisę vietos gyventojai įgyvendina tiesiogiai. Šiam tikslui sudaroma iniciatyvinė grupė iš ne mažiau kaip 10 vietos gyventojų. Iniciatyvinės grupės atstovas (atstovai) pateikia Savivaldybės administracijos direktoriui prašymą įregistruoti iniciatyvinę grupę.

22. Iniciatyvinės grupės prašyme turi būti nurodyta: apklausai teikiamo klausimo tekstas, siūlomas apklausos būdas, siūloma apklausos teritorija ir iniciatyvinės grupės atstovas (atstovai). Iniciatyvinės grupės atstovas (atstovai) prašyme nurodo duomenis, sudarančius galimybę užtikrinti Tvarkos aprašo 14 punkte nustatytą sąlygą asmenims, inicijuojantiems apklausą: savo vardą, pavardę, gimimo datą ir gyvenamosios vietos adresą.

23. Jeigu iniciatyvinės grupės prašyme pažymima, kad apklausai teikiamo klausimo tekstas yra preliminarus, šios grupės atstovo prašymu Savivaldybės administracija suteikia reikalingą pagalbą rengiant galutinį apklausai teikiamo klausimo tekstą. Galutinį klausimo tekstą pasirašo visi iniciatyvinės grupės nariai ir jis pateikiamas Savivaldybės administracijos direktoriui.

24. Savivaldybės administracijos direktorius, gavęs iniciatyvinės grupės prašymą ir galutinį apklausai teikiamo klausimo tekstą, ne vėliau kaip per 2 darbo dienas įregistruoja iniciatyvinę grupę ir išduoda jos atstovui (atstovams) Lietuvos Respublikos vidaus reikalų ministro patvirtintos formos gyventojų parašų dėl reikalavimo paskelbti apklausą rinkimo lapus.

25. Gyventojų iniciatyvos paskelbti apklausą teisei įgyvendinti nustatomas 2 mėnesių laikotarpis. Jis skaičiuojamas nuo vietos gyventojų parašų dėl reikalavimo paskelbti apklausą rinkimo lapų išdavimo dienos.

26. Jeigu per 18 punkte nustatytą terminą nesurenkamas reikiamas siūlomos apklausos teritorijos vietos gyventojų parašų skaičius, laikoma, kad apklausos paskelbimo iniciatyvos teisė neįgyvendinta.

27. Iniciatyvinė grupė, surinkusi reikiamą siūlomos apklausos teritorijos vietos gyventojų parašų dėl reikalavimo paskelbti apklausą skaičių, šių parašų rinkimo lapus perduoda Savivaldybės administracijos direktoriui per 25 punkte nustatytą terminą.

**V SKYRIUS**

**SPRENDIMO PASKELBTI APKLAUSĄ PRIĖMIMAS IR APKLAUSOS ORGANIZAVIMAS**

28. Jeigu per 25 punkte nustatytą terminą yra surinktas reikiamas siūlomos apklausos teritorijos vietos gyventojų parašų dėl reikalavimo paskelbti apklausą skaičius ir parašų rinkimo lapai perduoti Savivaldybės administracijos direktoriui, ir nenustatyta vietos gyventojų parašų klastojimo atvejų ar savanoriškumo principo pažeidimų, ne vėliau kaip per 10 darbo dienų nuo parašų rinkimo lapų perdavimo Savivaldybės administracijos direktoriui dienos Savivaldybės meras privalo paskelbti apklausą.

29. Kai apklausos paskelbimo iniciatyvos teisė įgyvendinama ne mažesnės kaip 8 Savivaldybės tarybos narių grupės reikalavimu, Savivaldybės meras privalo paskelbti apklausą ne vėliau kaip per 10 darbo dienų nuo šios grupės reikalavimo gavimo.

30. Savivaldybės meras, gavęs Savivaldybės tarybos reglamento nustatyta tvarka pateiktą iniciatyvą paskelbti apklausą, ne vėliau kaip per 10 darbo dienų privalo paskelbti apklausą.

31. Savivaldybės mero potvarkyje paskelbti apklausą turi būti nustatyta: apklausai teikiamo klausimo tekstas, apklausos teritorija, būdas, data, vieta, trukmė, taip pat apklausos komisijos sudėtis (pirmininkas, pavaduotojas, sekretorius, kiti komisijos nariai). Komisija yra atsakinga už apklausos balsavimo rezultatų tinkamą įforminimą bei jų pateikimą ir paskelbimą.

32. Nustatant apklausos komisijos sudėtį, nurodomi šie duomenys: komisijos nario vardas, pavardė, jo pareigos komisijoje; jeigu komisijos narys yra Savivaldybės administracijos valstybės tarnautojas ar darbuotojas, dirbantis pagal darbo sutartį, nurodomos ir jo pareigos Savivaldybės administracijoje, jeigu komisijos narys yra iniciatyvinės grupės deleguotas asmuo, nurodoma, kad tai yra iniciatyvinės grupės atstovas.

33. Savivaldybės mero potvarkis paskelbti apklausą ir informacija gyventojams apie numatomą konsultavimąsi turi būti paskelbti laikantis Lietuvos Respublikos vietos savivaldos įstatymo 37 straipsnyje nustatytų vietos gyventojų informavimui keliamų reikalavimų.

34. Apklausą organizuoja Savivaldybės administracijos direktorius, o apklausą vykdo Savivaldybės mero potvarkiu sudaryta Savivaldybės vietos gyventojų apklausos komisija (toliau – Apklausos komisija).

35. Apklausos komisijos nariais gali būti Savivaldybės tarybos nariai, Savivaldybės valstybės tarnautojai ir darbuotojai, seniūnaičiai, iniciatyvinės grupės, inicijavusios apklausos paskelbimą, nariai. Narius į Apklausos komisijos sudėtį turi teisę siūlyti Savivaldybės meras, Savivaldybės administracijos direktorius, Savivaldybės tarybos narių grupė, inicijavusi apklausos paskelbimą, seniūnas, seniūnaičių sueiga, iniciatyvinės grupės nariai. Apklausos narių skaičius nustatomas atsižvelgiant į apklausai teikiamus klausimus, apklausos teritoriją, apklausos būdą.

36. Nustatant Apklausos komisijos sudėtį, nurodomi šie duomenys: komisijos nario vardas, pavardė, jo pareigos komisijoje; jeigu komisijos narys yra Savivaldybės administracijos valstybės tarnautojas ar darbuotojas, dirbantis pagal darbo sutartį, nurodomos ir jo pareigos Savivaldybės administracijoje, jeigu komisijos narys yra iniciatyvinės grupės deleguotas asmuo, nurodoma, kad tai yra iniciatyvinės grupės atstovas.

37. Apklausos komisija:

37.1. atlieka būtinus pasirengimo apklausai darbus;

37.2. vykdo apklausą;

37.3. surašo ir pasirašo vietos gyventojų apklausos balsų skaičiavimo protokolus (toliau – balsų skaičiavimo protokolas);

37.4. kontroliuoja ir koordinuoja apklausos vykdymą;

37.5. pagal savo kompetenciją priima sprendimus kitais apklausos vykdymo klausimais.

38. Apklausos komisijos pirmininką, pirmininko pavaduotoją (-us) ir sekretorių skiria Savivaldybės meras iš Apklausos komisijos narių. Apklausos komisijos pirmininkas vadovauja Apklausos komisijos darbui ir užtikrina apklausos proceso tvarką.

39. Pasibaigus apklausai, Aprašo nustatyta tvarka Apklausos komisija apklausos rezultatus pateikia Savivaldybės merui.

40. Apklausa vykdoma vienu iš Aprašo 14 punkte nurodytų būdų:

40.1. Tiesioginis vietos gyventojų nuomonės įrašymas vietos apklausos dalyvių lapuose vykdomas Savivaldybės mero potvarkyje nurodytu laikotarpiu nurodytose vietose nustatytu laiku tokia tvarka:

40.1.1. Vietos gyventojai, turintys teisę dalyvauti apklausoje, pateikę Apklausos komisijai asmens tapatybę patvirtinantį dokumentą, patys pasirašo vietos gyventojų apklausos dalyvių sąrašo lapuose (toliau – apklausos dalyvių sąrašo lapas). Apklausos komisijai įsitikinus, kad šis asmuo gyvena apklausiamoje teritorijoje, Apklausos komisijos narys pateikia apklausos dalyviui vietos gyventojų apklausos dalyvio lapą, kuriame jis turi pažymėti pasirinktą atsakymo variantą „taip“ arba „ne“.

40.1.2. Vietos gyventojų balsavimo rezultatai nurodomi balsų skaičiavimo protokole. Apklausos komisija, pasibaigus apklausai, uždaro patalpą, suskaičiuoja, kiek gyventojų atsakė „taip“ ir „ne“, ir šiuos duomenis įrašo balsų skaičiavimo protokole. Protokolą pasirašo Apklausos komisijos nariai. Apklausos dalyvių sąrašo lapai numeruojami ir antspauduojami. Jeigu apklausos reikia keliems sprendimams priimti, dėl kiekvieno iš jų balsuojama atskirame apklausos dalyvių sąrašo lape.

40.2. Apklausa elektroninių ryšių priemonėmis Savivaldybės interneto svetainėje vykdoma Savivaldybės mero potvarkyje nurodytu laikotarpiu tokia tvarka:

40.2.1. Elektroninio ryšio priemonėmis savo valią gyventojai gali išreikšti Savivaldybės interneto svetainėje savarankiškai tam tikslui skirtame reklaminiame skydelyje.

40.2.2. Savivaldybės administracijos direktorius sudaro galimybę Savivaldybės mero potvarkyje nurodytu laikotarpiu Savivaldybės interneto svetainėje vietos gyventojams dalyvauti apklausoje ir užtikrina Lietuvos Respublikos vietos savivaldos įstatymo 40 straipsnio 3 dalyje nustatytus reikalavimus (šiam reikalavimui užtikrinti tvarkomi šie asmens duomenys: asmens vardas, pavardė, gimimo data ir gyvenamosios vietos adresas).

40.2.3. Gyventojų balsavimo rezultatai nurodomi balsų skaičiavimo protokole. Apklausos komisija, pasibaigus apklausai, suskaičiuoja balsus „taip“ ir „ne“ ir surašo balsų skaičiavimo protokolą. Protokolą pasirašo Apklausos komisijos nariai.

40.2.4. Atliekant apklausą elektroninių ryšių priemonėmis Savivaldybės interneto svetainėje, vietos gyventojams sudaroma galimybė pateikti savo nuomonę apklausoje teikiamu klausimu Aprašo 14.1 papunktyje nurodytu būdu ir vykdoma Aprašo 40.1 papunktyje nustatyta tvarka. Jeigu apklausos reikia keliems sprendimams priimti, dėl kiekvieno iš jų balsuojama atskirai.

41. Politinės partijos, Klaipėdoje veikiančios nevyriausybinės organizacijos ir iniciatyvinė grupė turi teisę skirti apklausos stebėtojus. Stebėtojas prieš apklausos pradžią pateikia Apklausos komisijos pirmininkui arba jo pavaduotojui jį skyrusios politinės partijos, nevyriausybinės organizacijos ar iniciatyvinės grupės įgaliojimą ir asmens tapatybę patvirtinantį dokumentą. Apklausos komisijos pirmininkas arba jo pavaduotojas įrašo stebėtoją į stebėtojų sąrašą, nurodydamas stebėtojo vardą, pavardę, jį skyrusią politinę partiją, nevyriausybinę organizaciją ar iniciatyvinę grupę, įrašymo į šį sąrašą datą, ir duoda stebėtojui pasirašyti.

42. Negalima atsisakyti įrašyti asmenį į stebėtojų sąrašą, jeigu jis pateikia visus 41 punkte nurodytus dokumentus.

43. Apklausos stebėtojas turi teisę reikalauti, kad Apklausos komisijos pirmininkas ir nariai, taip pat apklausos patalpoje esantys asmenys laikytųsi Lietuvos Respublikos įstatymų, Aprašo ir kitų teisės aktų nuostatų. Apklausos komisijos nariai turi pasirūpinti, kad apklausos stebėtojui apklausos patalpose būtų sudarytos tinkamos sąlygos stebėti, kaip laikomasi Lietuvos Respublikos įstatymų, Aprašo ir kitų teisės aktų nuostatų. Stebėtojas, pats pažeidęs Lietuvos Respublikos įstatymus, Aprašo ar kitų teisės aktų nuostatas, gali būti išbrauktas iš stebėtojų sąrašo Apklausos komisijos arba Apklausos komisijos padalinio sprendimu. Apklausos komisijos ar Apklausos komisijos padalinio sprendimas priimamas daugiau kaip pusės visų komisijos narių ar visų komisijos padalinio narių balsų dauguma. Dėl padaryto pažeidimo surašomas pažeidimo aktas.

**VI SKYRIUS**

**APKLAUSAI TEIKTŲ KLAUSIMŲ SVARSTYMAS IR PASKELBIMAS**

44. Apklausos rezultatus ne vėliau kaip per 5 darbo dienas po apklausos pabaigos apklausos komisija pateikia Savivaldybės merui. Savivaldybės meras paskelbia apklausos rezultatus laikydamasis Lietuvos Respublikos vietos savivaldos įstatymo 37 straipsnyje nustatytų vietos gyventojų informavimui keliamų reikalavimų.

45. Savivaldybės taryba privalo artimiausiame Savivaldybės tarybos posėdyje Savivaldybės tarybos reglamento nustatyta tvarka svarstyti apklausai pateiktą klausimą, jeigu savo nuomonę pateiktu klausimu pareiškė ne mažiau kaip 10 procentų apklausos teritorijos gyventojų, turinčių teisę dalyvauti apklausoje.

46. Savivaldybės tarybos sprendime dėl apklausai pateikto klausimo turi būti nurodyti apklausos rezultatai ir Savivaldybės tarybos sprendimo motyvai. Savivaldybės tarybos sprendimas dėl apklausai pateikto klausimo turi būti paskelbtas laikantis Lietuvos Respublikos vietos savivaldos įstatymo 37 straipsnyje nustatytų vietos gyventojų informavimui keliamų reikalavimų.

**VII SKYRIUS**

**BAIGIAMOSIOS NUOSTATOS**

47. Apklausos rezultatai yra patariamojo pobūdžio.

48. Apklausos organizavimo išlaidos apmokamos iš Savivaldybės biudžeto.

49. Gyventojų apklausos vykdymą kontroliuoja Savivaldybės administracijos direktorius.

50. Asmens duomenys tvarkomi vadovaujantis 2016 m. balandžio 27 d. Europos Parlamento ir Tarybos reglamentu (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas), Lietuvos Respublikos asmens duomenų teisinės apsaugos įstatymu ir kitais teisės aktais, reglamentuojančiais asmens duomenų tvarkymą ir apsaugą.

51. Apklausos organizavimo dokumentacija saugoma Lietuvos Respublikos dokumentų ir archyvų įstatymo ir kitų teisės aktų nustatyta tvarka ir terminais.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_